十一月四日陪諸公游神泉南山院二十韻
作者：郭印
朝代：宋

paragraphs: 官閑訪招提，偶作南山遊。
門前喬木陰，蒼藤掛髯虬。
野僧出迎我，貌古氣且柔。
相將入壺中，水竹凈雙眸。
萬竿團脩翠，一溪皺横流。
長橋翼方沼，髣髴疑行舟。
角門通細路，崎嶇上層丘。
樹色老欲瞑，風聲寒自颼。
佛閣瞰澄碧，下有百丈湫。
客言龍所邑，不受魚與鰌。
行行更小亭，羅坐得小休。
石罅流清泉，甘冷無與儔。
濯足夫豈敢，洗耳良末由。
自憐山中人，十載冠壓頭。
公檄聽奔走，端似置書郵。
惟有烟霞疾，沈緜未肯瘳。
邂逅愜幽懷，落日尚遲留。
五斗奚堪戀，十畝亦易求。
要希陶淵明，投紱事農疇。
超然傲塵世，知命復何憂。